Først væltede pengene ud. Nu begynder de så småt at trille tilbage i statskassen.

De første af de 277 amerikanske pensionskasser, som har været nøglen til det historisk store svindelnummer om udbytteskat, der har kostet statskassen mindst 12,7 milliarder kroner, har valgt at betale penge tilbage for deres rolle i svindelnummeret.

Ifølge skatteminister Karsten Lauritzen (V) har to enkeltmandspensionskasser foreløbigt valgt at tilbagebetale det beløb, som Skat udbetalte, mens svindlen stod på fra 2012 til 2015.

- Vi har fået et mindre tocifret millionbeløb. Der er langt derfra og op til det milliardbeløb, der er svindlet for. Men det siger noget om, at det er muligt at få en væsentlig del af pengene tilbage, siger Karsten Lauritzen og fortsætter:

Læs også : Forstå begreberne: Udbytteskat for begyndere

- Samtidig får vi nye oplysninger om, hvordan den her svindel er foregået, og de oplysninger vil man komme til at bruge i forhold til at lægge yderligere pres på andre, siger han.

Advokat betaler fire millioner

Blandt andet har den amerikanske skatteadvokat Fred Gander valgt at indgå forlig med Skattestyrelsen om at tilbageføre knap fire millioner kroner svarende til det beløb, han via sin pensionskasse tilbagesøgte i udbytteskat.

Læs også : Udbytteskandalen: Amerikansk topadvokat betaler millioner tilbage til Danmark

Ifølge DR Nyheders oplysninger tjente Gander omkring en halv million kroner på udbyttefidusen i Danmark. Men forliget med Skattestyrelsen betyder, at Gander nu skal tilbagebetale det fulde beløb.

- På den her måde kan vi ansvarliggøre dem, der bare har tjent lidt af pengene og i virkeligheden bede dem betale det fulde beløb, der er svindlet for. Det gør, at jeg er mere optimistisk i forhold til, hvor mange penge det er muligt at få tilbage, siger Lauritzen, som kalder det 'den første sejr for skattemyndighederne' i den her sag.

#CumExFiles DR og Politiken har sammen med 17 andre europæiske medier afsløret formodet bedrageri og spekulation med udbytteskat på tværs af hele Europa. Journalister fra 12 lande har arbejdet sammen om projekt #CumExFiles i mere end et år koordineret af den uafhængige tyske researchorganisation Correctiv. Historien breakede den 18. oktober sidste år. Læs mere om projektet her: The CumEx-Files. Se den danske dokumentar Mændene der plyndrede Europa på DR TV. Se videoexplainer om skattesvindlen "Sådan plyndrede mændene Europa"

Ud over en tilbagebetaling af pengene har Skattestyrelsen også indgået aftaler med ejerne af pensionskasserne om udveksling af oplysninger.

- De har indvilget i at udveksle oplysninger med de danske skattemyndigheder som en del af det her forlig, siger Karsten Lauritzen.

Flere kan være på vej

I alt 306 udenlandske selskaber og pensionskasser er blevet benyttet til at hive mindst 12,7 milliarder kroner op af den danske statskasse.

Heraf er 277 amerikanske enkeltmandspensionskasser, som på grund af en skatteaftale mellem Danmark og USA har mulighed for at tilbagesøge udbytteskat, som ellers er holdt tilbage af skattemyndighederne.

Læs også : GRAFIK Sådan fik amerikanske pensionskasser del i dansk udbytteskat